# Vodný tok

**Vodný tok** alebo **tok** je vodný útvar (vrátane jeho prirodzeného [vrátane upraveného] alebo umelého koryta a vrátane splavenín a plavenín), pre ktorý je charakteristické trvalé alebo občasné tečenie vody (presnejšie: pohyb vody v smere celkového sklonu koryta, t.j. vlastným spádom), a ktorý je napájaný z vlastného povodia alebo z iného vodného útvaru.

Niektoré (staršie) zdroje z definície vylučujú umelé vodné toky, slovenský vodný zákon z definície vylučuje čisto podzemné vodné toky (do roku 2002 vylučoval aj občasné povrchové vody) a iné zdroje z definície vylučujú napájanie z iného vodného útvaru .

**Prirodzený vodný tok** je vodný tok, ktorého koryto vzniklo pôsobením tečúcej vody a ďalších prírodných faktorov (napr. potok, rieka...). **Umelý vodný tok** je vodný tok, ktorého koryto bolo vytvorené umelo (napr. kanál, náhon...).

## Definícia podľa slovenského vodného zákona

Súčasný vodný zákon uvádza nasledujúcu definíciu: "Vodným tokom je vodný útvar trvalo alebo občasne tečúcich povrchových vôd po zemskom povrchu v prirodzenom koryte alebo v umelom koryte, ktoré je jeho súčasťou, a ktorý je napájaný z vlastného povodia alebo z iného vodného útvaru. Vodným tokom sú aj vody v slepých ramenách, mŕtvych ramenách a odstavených ramenách, ak sú ovplyvňované hydrologickým režimom vodného toku, ako aj vody umelo vzduté v koryte. Vodným tokom zostávajú aj povrchové vody, ktorých časť tečie pod zemským povrchom alebo zakrytými úsekmi...Prirodzeným korytom je pozdĺžne ohraničený zemský povrch, ktorý vznikol pôsobením tečúcej vody a ďalších prírodných faktorov. Za prirodzené koryto sa považuje aj koryto upraveného vodného toku. Umelým korytom je koryto, ktorého dno a brehy sú umelo vytvorené a do ktorého je voda odvedená, najmä vodný kanál, vodný náhon a prieplav...Riečny materiál v koryte je súčasťou vodného toku."

Od 70. rokov 20. stor. do roku 2002 platila nasledujúca definícia: "Vodné toky sú vody trvalo tečúce po zemskom povrchu medzi brehmi buď v prirodzenom (prípadne upravenom) koryte, ako bystriny, potoky, rieky, alebo v umelom koryte, ako prieplavy, vodné kanále, nádrže a pod., alebo vody nachádzajúce sa v slepých ramenách vodných tokov, včítane ich korýt."

## Delenie

Delenie vodných tokov nie je ustálené. Nasledujú príklady:

### Vodné toky

Delenie 1 :

* prirodzený vodný tok (napr. bystrina, potok, rieka) - pozri aj nižšie
* umelý vodný tok (napr. kanál, náhon)
* (špeciálna skupina:) podzemný tok

Delenie 2 (z hľadiska významu; len povrchové toky) :

* vodohospodársky významné vodné toky
* drobné vodné toky

Delenie 3 (z hľadiska využitia; len povrchové toky) :

* vodárenské toky
* ostatné vodné toky

### Prirodzené vodné toky

Delenie 1 (podľa stálosti toku) :

* stály (vodný) tok (=perenujúci (vodný) tok)
* občasný (vodný) tok v širšom zmysle
	+ periodický (vodný) tok (=nestály (vodný) tok, intermitentný (vodný) tok, sezónny (vodný) tok)
	+ epizodický (vodný) tok (=občasný (vodný) tok v užšom zmysle, efermérny (vodný) tok)

Delenie 2 (podľa veľkosti, konkrétne podľa plochy povodia alebo podľa prietoku alebo podľa šírky koryta) :

* malý vodný tok
* stredný vodný tok
* veľký vodný tok

Delenie 3 :

* horský vodný tok
* stredný vodný tok
* nížinný vodný tok (=rovinný vodný tok)

Delenie 4 (podľa spádu) :

* bystrina
* horský (vodný) tok
* rovinný (vodný) tok

Delenie 5 (ČSN/STN 736530 [norma už neplatí]) :

* bystrina - krátky horský tok s povodím do 50 km2; koryto je hlboko zarezané s nepravidelným pozdĺžnym profilom a jeho dno má sklon väčší ako 20 ‰
* horský potok - prechod medzi bystrinou a potokom; povodie do 100 km2; koryto je vyvinuté a vytvára aj meandre a jeho dno má sklon do 20 ‰
* potok - v nížinách a pahorkatinách; povodie do 100 km2; dno koryta má sklon 0,5 až 2 ‰, ale niekedy až 10 ‰; máva vyvinuté údolie, vytvára meandre a zanáša sa splaveninami
* riečka - povodie 100 - 150 km2; vytvára už vlastnú hydrografickú sieť
* rieka - v nížinách; povodie 150 - 2000 km2; koryto má vyvinutý pozdĺžny profil a jeho dno má sklon len 0,2 - 2 ‰; máva široké údolie; splaveniny sú jemnejšie (kal, piesok, drobný štrk)
* veľtok (v podstate podtyp rieky) - mohutná, dlhá rieka; ústi priamo do mora alebo do veľkého jazera

Delenie 6 :

* potôčik
* potok
* riečka
* rieka
* veľtok

## Pozri aj

|  |  |
| --- | --- |
|  | Geovedný portál |

## Zdroj